食檳榔
作者：蘇軾
朝代：宋

paragraphs: 月照無枝林，夜棟立萬礎。
眇眇雲間扇，蔭此八月暑。
上有垂房子，下繞絳刺禦。
風欺紫鳳卵，雨暗蒼龍乳。
裂包一墮地，還以皮自煮。
北客初未諳，勸食俗難阻。
中虛畏泄氣，始嚼或半吐。
吸津得微甘，著齒隨亦苦。
面目太嚴冷，滋味絕媚嫵。
誅彭勳可策，推轂勇宜賈。
瘴風作堅頑，導利時有補。
藥儲固可爾，果錄詎用許。
先生失膏粱，便腹委敗鼓。
日啖過一粒，腸胃爲所侮。
蟄雷殷臍腎，藜藿腐亭午。
書燈看膏盡，鉦漏歷歷數。
老眼怕少睡，竟使赤眥弩。
渴思梅林嚥，饑念黄獨舉。
柰何農經中，收此困羈旅。
牛舌不餉人，一斛肯多與。
乃知見本偏，但可酬惡語。